Kvalitetssikring av forslag om bompengefinansiering 
I forbindelse med oversendelse av forslag om (del)finansiering av et vegprosjekt eller 
by-/vegpakke med bompenger, skal grunnlagsdokumentene i saken oversendes Vegdirektoratet for kvalitetssikring. På bakgrunn av dette utarbeider Vegdirektoratet og oversender et utkast til proposisjonstekst til departementet. 

I tråd med fastsatte rutiner fra Samferdselsdepartementet, skal utkastet til proposisjon fra Nye Veier AS og Statens vegvesen til kvalitetssikring i Vegdirektoratet før saken oversendes departementet. Når det gjelder kvalitetssikringen av forslag om bompengefinansiering av tiltak på fylkesvegnettet oversendes det kvalitetssikrede utkastet fra Vegdirektoratet.

For at Vegdirektoratet skal kunne gjennomføre tilfredsstillende kvalitetssikring av innholdet i forslag om bompengefinansiering, må følgende dokumenter sendes Vegdirektoratet:

· Trafikknotat/trafikkberegninger og -grunnlag
· Takst- og finansieringsberegninger
· EFFEKT-beregninger for prosjektet med og uten bom (gjelder ikke for bypakker)
· Bompengeselskapets uttalelse til forslag til bomplassering i forkant av lokalpolitisk behandling av saken
· Ved bruk av sidevegsbom må dette følges av en særskilt begrunnelse ut fra økonomiske, trafikale, sikkerhetsmessige og/eller miljømessige årsaker. 
· Utkast til stortingsproposisjon

Vegdirektoratets saksbehandlingstid på normalt 4 uker begynner å løpe når alle dokumenter er mottatt. 

Gjelder saken et fylkeskommunalt ferjeavløsningsprosjekt, skal søknaden om ferjeavløsningsmidler følger dokumentene som sendes Vegdirektoratet for kvalitetssikring.

For nærmere om utredningsansvaret vises det til omtale i Veileder om regelverk og forvaltning om bruk av bompenger som finansieringskilde. 
  
